b'\n_START_ARTICLE_\nComuna M\xc4\x83neciu, Prahova\n_START_SECTION_\nGeografie\n_START_PARAGRAPH_\nComuna M\xc4\x83neciu este situat\xc4\x83 \xc3\xaen depresiunea omonim\xc4\x83, la poalele sudice ale mun\xc8\x9bilor Ciuca\xc8\x99, pe valea r\xc3\xa2ului Teleajen. Este str\xc4\x83b\xc4\x83tut\xc4\x83 de \xc8\x99oseaua na\xc8\x9bional\xc4\x83 DN1A, care leag\xc4\x83 Ploie\xc8\x99tiul \xc8\x99i V\xc4\x83lenii de Munte de Bra\xc8\x99ov prin pasul Bratocea. Pe teritoriul s\xc4\x83u se afl\xc4\x83 cap\xc4\x83tul de linie al c\xc4\x83ii ferate Ploie\xc8\x99ti Sud\xe2\x80\x93M\xc4\x83neciu, pe care este deservit\xc4\x83 de sta\xc8\x9biile M\xc4\x83neciu-P\xc4\x83m\xc3\xa2nteni \xc8\x99i M\xc4\x83neciu (cap\xc4\x83tul de linie)._NEWLINE_\xc3\x8en zon\xc4\x83 se afl\xc4\x83 \xc8\x99i o hidrocentral\xc4\x83 cu putere de 10\xc2\xa0MW dat\xc4\x83 \xc3\xaen folosin\xc8\x9b\xc4\x83 \xc3\xaen 1989, pe r\xc3\xa2ul Teleajen, av\xc3\xa2nd un lac de acumulare cu o suprafa\xc8\x9b\xc4\x83 de aproximativ 2\xc2\xa0km\xc2\xb2, situat \xc3\xaen spatele Barajului M\xc4\x83neciu.\n_START_SECTION_\nDemografie\n_START_PARAGRAPH_\nConform recens\xc4\x83m\xc3\xa2ntului efectuat \xc3\xaen 2011, popula\xc8\x9bia comunei M\xc4\x83neciu se ridic\xc4\x83 la 10.331 de\xc2\xa0locuitori, \xc3\xaen sc\xc4\x83dere fa\xc8\x9b\xc4\x83 de recens\xc4\x83m\xc3\xa2ntul anterior din 2002, c\xc3\xa2nd se \xc3\xaenregistraser\xc4\x83 11.224\xc2\xa0de\xc2\xa0locuitori. Majoritatea locuitorilor sunt rom\xc3\xa2ni (97,34%). Pentru 2,32% din popula\xc8\x9bie, apartenen\xc8\x9ba etnic\xc4\x83 nu este cunoscut\xc4\x83._NEWLINE_Din punct de vedere confesional, majoritatea locuitorilor sunt ortodoc\xc8\x99i (96,22%). Pentru 2,4% din popula\xc8\x9bie, nu este cunoscut\xc4\x83 apartenen\xc8\x9ba confesional\xc4\x83.\n_START_SECTION_\nIstorie\n_START_PARAGRAPH_\nLa sf\xc3\xa2r\xc8\x99itul secolului al XIX-lea, pe teritoriul actual al comunei func\xc8\x9bionau dou\xc4\x83 comune diferite, apar\xc8\x9bin\xc4\x83toare de plaiul Teleajen al jude\xc8\x9bului Prahova. Comuna M\xc4\x83neciu-Ungureni cuprindea satele Gheaba, F\xc4\x83c\xc4\x83eni, Valea Larg\xc4\x83, Chiciureni, Pl\xc4\x83ie\xc8\x9bu \xc8\x99i Teleajen (vechea denumire a satului Cheia), toate \xc3\xaenfiin\xc8\x9bate de mocani transilv\xc4\x83neni din zona S\xc4\x83cele, refugia\xc8\x9bi peste grani\xc8\x9b\xc4\x83. Comuna avea 2022 de locuitori, o \xc8\x99coal\xc4\x83 cu 51 de elevi (din care 5 fete), 36 de mori \xc8\x99i pive pe r\xc3\xa2ul Teleajen \xc8\x99i pe diver\xc8\x99i afluen\xc8\x9bi ai s\xc4\x83i, precum \xc8\x99i dou\xc4\x83 biserici ortodoxe \xe2\x80\x94 una \xc3\xaen Gheaba (fondat\xc4\x83 \xc3\xaen 1889) \xc8\x99i una de lemn \xc3\xaen Valea Larg\xc4\x83 (\xc3\xaenfiin\xc8\x9bat\xc4\x83 \xc3\xaen 1829). Comuna M\xc4\x83neciu-P\xc4\x83m\xc3\xa2nteni era mai veche, fiind \xc3\xaenfiin\xc8\x9bat\xc4\x83 \xc3\xaen 1632 de postelnicul M\xc4\x83nic\xc4\x83. Ea avea la sf\xc3\xa2r\xc8\x99itul secolului al XIX-lea 1777 de locuitori, o \xc8\x99coal\xc4\x83 \xc3\xaenfiin\xc8\x9bat\xc4\x83 \xc3\xaen 1889 \xc3\xaen care \xc3\xaenv\xc4\x83\xc8\x9b\xc4\x83u 30 de elevi (din care 2 fete), 2 mori, 2 pive, un fier\xc4\x83str\xc4\x83u \xc8\x99i o biseric\xc4\x83 ortodox\xc4\x83 dat\xc3\xa2nd din 1841._NEWLINE_Anuarul Socec din 1925 consemneaz\xc4\x83 cele dou\xc4\x83 comune \xc3\xaen aceea\xc8\x99i plas\xc4\x83 Teleajen, comuna M\xc4\x83neciu-P\xc4\x83m\xc3\xa2nteni av\xc3\xa2nd tot doar satul de re\xc8\x99edin\xc8\x9b\xc4\x83, cu 2300 de locuitori, iar comuna M\xc4\x83neciu Ungureni av\xc3\xa2nd 2850 de locuitori \xc3\xaen satul M\xc4\x83neciu-Ungureni \xc8\x99i c\xc4\x83tunele F\xc4\x83c\xc4\x83eni, Gheaba, Chicioreni \xc8\x99i Keia.  \xc3\x8en 1938, cele dou\xc4\x83 comune s-au reg\xc4\x83sit \xc3\xaen plasa V\xc4\x83leni din jude\xc8\x9bul Prahova, iar din 1950, au trecut la raionul Teleajen din regiunea Prahova \xc8\x99i apoi (din 1952) din regiunea Ploie\xc8\x99ti._NEWLINE_\xc3\x8en 1968, comunele au fost reunite \xc3\xaentr-una singur\xc4\x83, arondat\xc4\x83 re\xc3\xaenfiin\xc8\x9batului jude\xc8\x9b Prahova, prelu\xc3\xa2nd \xc8\x99i satul Costeni de la comuna Izvoarele.\n_START_SECTION_\nStema comunei\n_START_PARAGRAPH_\nStema comunei M\xc4\x83neciu, potrivit anexei nr. 1.8, se compune dintr-un scut triunghiular cu marginile rotunjite, retezat._NEWLINE_\xc3\x8en c\xc3\xa2mp superior, pe fond ro\xc8\x99u, este reprezentat un vultur (z\xc4\x83gan) de aur, ie\xc8\x99ind \xc8\x99i \xc8\x9bin\xc3\xa2nd \xc3\xaen cioc un bujor de munte._NEWLINE_\xc3\x8en c\xc3\xa2mp inferior, pe fond albastru, se afl\xc4\x83 un zid semicircular cu contrafor\xc8\x9bi, de argint._NEWLINE_Scutul este trimbrat de o coroan\xc4\x83 mural\xc4\x83 de argint cu un turn crenelat._NEWLINE_Semnifica\xc8\x9biile elementelor \xc3\xaensumate_NEWLINE_Z\xc4\x83ganul sau vulturul b\xc4\x83rbos face referire la pas\xc4\x83rea r\xc4\x83pitoare emblematic\xc4\x83 a masivului Ciuca\xc8\x99, a c\xc4\x83rei amintire este p\xc4\x83strat\xc4\x83 de muntele ce \xc3\xaei poart\xc4\x83 numele (muntele Z\xc4\x83ganul din masivul Ciuca\xc8\x99)._NEWLINE_Bujorul de munte sau sm\xc3\xa2rdarul, exemplar floral ocrotit prin lege, \xc3\xaenflore\xc8\x99te \xc3\xaen luna mai, \xc8\x99i prin coloritul s\xc4\x83u intens a dat denumirea muntelui Ro\xc8\x99u, vecin cu muntele Z\xc4\x83ganul._NEWLINE_C\xc3\xa2mpul albastru \xc8\x99i barajul de argint simbolizeaz\xc4\x83 edificiile realizate \xc3\xaen zon\xc4\x83, respectiv barajul M\xc4\x83neciu \xc8\x99i lacul de acumulare._NEWLINE_Coroana mural\xc4\x83 cu un turn crenelat semnific\xc4\x83 faptul c\xc4\x83 localitatea are rangul de comun\xc4\x83.\n_START_SECTION_\nMonumente istorice\n_START_PARAGRAPH_\n\xc3\x8en comuna M\xc4\x83neciu se afl\xc4\x83 dou\xc4\x83 monumente istorice de arhitectur\xc4\x83 de interes na\xc8\x9bional: m\xc4\x83n\xc4\x83stirea Cheia (1782), ansamblu cuprinz\xc3\xa2nd biserica \xe2\x80\x9eSf\xc3\xa2nta Treime\xe2\x80\x9d (1835\xe2\x80\x931839), paraclisul \xe2\x80\x9eAdormirea Maicii Domnului\xe2\x80\x9d (mijlocul secolului al XIX-lea), st\xc4\x83re\xc8\x9bia, chiliile (1882), trapeza \xc8\x99i turnul-clopotni\xc8\x9b\xc4\x83 (mijlocul secolului al XIX-lea); \xc8\x99i m\xc4\x83n\xc4\x83stirea Suzana (1740, ref\xc4\x83cut\xc4\x83 \xc3\xaen 1840 \xc8\x99i 1880\xe2\x80\x931882), ansamblu format din biserica \xe2\x80\x9eSf\xc3\xa2ntul Nicolae\xe2\x80\x9d (1840, 1880\xe2\x80\x931882), paraclisul \xe2\x80\x9eAcoper\xc4\x83m\xc3\xa2ntul Maicii Domnului\xe2\x80\x9d (1880\xe2\x80\x931882), chiliile din incint\xc4\x83 (circa 1840) \xc8\x99i din afara incintei (sf\xc3\xa2r\xc8\x99itul secolului al XIX-lea\xe2\x80\x93\xc3\xaenceputul secolului al XX-lea)._NEWLINE_\xc3\x8en rest, alte dou\xc4\x83sprezece obiective din comun\xc4\x83 sunt incluse \xc3\xaen lista monumentelor istorice din jude\xc8\x9bul Prahova ca monumente de interes local, toate fiind clasificate ca monumente de arhitectur\xc4\x83: casele Gheorghe Neagu (sf\xc3\xa2r\xc8\x99itul secolului al XIX-lea), Ion Baciu, Elena C\xc3\xa2rstocea, Ion Savu, Eugenia Prunu\xc8\x9b\xc4\x83 (sf\xc3\xa2r\xc8\x99itul secolului al XIX-lea\xe2\x80\x93\xc3\xaenceputul secolului al XX-lea), Sevasta Munteanu (\xc3\xaenceputul secolului al XX-lea) \xc8\x99i casa cu pr\xc4\x83v\xc4\x83lie Nicolae Matei (1926) din Gheaba; casele Gheorghe Angelescu (sf\xc3\xa2r\xc8\x99itul secolului al XIX-lea) \xc8\x99i Ion Popescu (sf\xc3\xa2r\xc8\x99itul secolului al XIX-lea\xe2\x80\x93\xc3\xaenceputul secolului al XX-lea) din M\xc4\x83neciu-P\xc4\x83m\xc3\xa2nteni; casele Ioana Badea, Neonila Pisu (sf\xc3\xa2r\xc8\x99itul secolului al XIX-lea\xe2\x80\x93\xc3\xaenceputul secolului al XX-lea) \xc8\x99i Maria Ionescu (\xc3\xaenceputul secolului al XX-lea) din M\xc4\x83neciu-Ungureni.'